b'\n_START_ARTICLE_\nDragotin Lon\xc4\x8dar\n_START_SECTION_\n\xc5\xbdivljenjepis\n_START_PARAGRAPH_\nLon\xc4\x8dar je po kon\xc4\x8dani gimnaziji \xc5\xa1tudiral na Karlovi univerzi v Pragi, kjer je leta 1904 diplomiral. Nato je u\xc4\x8dil zgodovino in zemljepis v Ljubljani, Kranju in Idriji. Pred prvo svetovno vojno se je pridru\xc5\xbeil Jugoslovanski socialdemokratski stranki in bil \xc4\x8dlan njenega desnega krila pod vodstvom Albina Prepeluha. Iz stranke je izstopil po zdru\xc5\xbeitvi s centralisti, leta 1924 pa je bil med ustanovitelji Slovenske republikanske stranke kmetov in delavcev. Ta se je nato leta 1927 zdru\xc5\xbeila s Slovensko kme\xc4\x8dko stranko. Po vzpostavitvi kraljeve diktature kralja Aleksandra I. se je Lon\xc4\x8dar umaknil iz politike. V drugi polovici tridesetih let je bil privr\xc5\xbeenec politike Vladka Ma\xc4\x8dka._NEWLINE_Med drugim je bil Lon\xc4\x8dar ravnatelj Narodnega muzeja v Ljubljani ter med letoma 1920 in 1947 predsednik Slovenske matice (odstopil \xc5\xbee 1945, kar je bilo sprejeto \xc5\xa1ele 1947). Nekaj \xc4\x8dasa je bil tudi ravnatelj I. dr\xc5\xbeavne realne gimnazije v Ljubljani. Sodil je v krog vodilnih slovenskih ideologov socializma.'